Συμβολή του Β-νατριουρητικού πεπτιδίου στη διαφορική διάγνωση της δύσπνοιας σε ασθενείς με δεξιά ή αριστερή καρδιακή ανεπάρκεια
Authors: Αγκομαχαλελής Ιωάννης 
Published: January 2014

Σκοπός της διατριβής είναι: 1. Ο προσδιορισμός και η τεκμηρίωση της συμβολής του Β-Νατριουρητικού πεπτιδίου του ορού του αίματος και του υπεζωκοτικού υγρού στη διαφορική διάγνωση της δύσπνοιας. 2. Η μελέτη των συσχετίσεων του ΝΤ-ProΒΝΡ με δείκτες της καρδιακής, αναπνευστικής λειτουργίας και βιοχημικούς δείκτες. 3. Η έρευνα της αξιοπιστίας του ΝΤ-ProΒΝΡ στη διάγνωση της δύσπνοιας σε ασθενείς με δεξιά ή αριστερή καρδιακή ανεπάρκεια. Μελετήθηκαν 111 ασθενείς με δύσπνοια και 40 μάρτυρες (μέση ηλικία 66,4±14.9 και 61,1±15,4 έτη αντίστοιχα) και υποβλήθηκαν σε προσδιορισμό του Β-Νατριουρητικού πεπτιδίου (ΝΤ-ProΒΝΡ) στον ορό του αίματος και το υπεζωκοτικό υγρό, έλεγχο της αναπνευστικής λειτουργίας και ηχωκαρδιογραφική μελέτη. Τα αποτελέσματα έδειξαν παθολογικές τιμές: Α) των αναπνευστικών δεικτών FEV1%, FVC%, TLC%, Δείκτη Tiffeneau, PαO₂ και P(A-α)Ο₂, Β) των ηχωκαρδιογραφικών δεικτών, LAD, RVSP, RVID, E/A διαμιτροειδικών ροών, ASH, Γ) των βιοχημικών δεικτών ΝΤ-ProΒΝΡ του ορού, ΝΤ-ProΒΝΡ του υπεζωκοτικού υγρού, Τροποπίνη, D-Dimers, CRP, Προκαλσιτονίνη. Με βάση τις τιμές του ΝΤ-ProΒΝΡ, το κλάσμα εξώθησης και την παρουσία διαστολικής δυσλειτουργίας οι ασθενείς κατατάχθηκαν στις ακόλουθες ομάδες: Συστολική καρδιακή ανεπάρκεια (10,8%), διαστολική καρδιακή ανεπάρκεια (13,5%), μικτή καρδιακή ανεπάρκεια (47,4%), οξεία και χρόνια πνευμονική καρδία, χρόνια πνευμονική υπέρταση αναπνευστικής προέλευσης (18,9%). Μεγαλύτερη μέση ηλικία παρουσιάζουν οι ομάδες της αμιγούς συστολικής καρδιακής ανεπάρκειας (προεχόντως) και της πνευμονικής υπέρτασης συνολικά. Το μεγαλύτερο όμως ποσοστό των ηλικιωμένων καρδιοπαθών εμφανίζουν καρδιακή ανεπάρκεια με διατηρημένο κλάσμα εξώθησης. Το ΝΤ-ProΒΝΡ του ορού ουδεμία παρουσίασε συσχέτιση με αναπνευστικούς δείκτες, ενώ συσχετίζεται σημαντικά με το ΝΤ-ProΒΝΡ του υπεζωκοτικού υγρού και την τροποπίνη, την ουρία, την κρεατινίνη, την αιμοσφαιρίνη του αίματος και το EF% και LAD. Το ΝΤ-ProΒΝΡ του υπεζωκοτικού υγρού συσχετίζεται σημαντικά με την αιμοσφαιρίνη του αίματος και την RVID. H ASH συσχετίζεται σημαντικά με το ΝΤ-ProΒΝΡ, την κρεατινίνη και την ουρία του αίματος, καθώς και την LAD και RVSP. Στους ασθενείς με πνευμονική υπέρταση παρατηρήθηκε σημαντική συσχέτιση του ΝΤ-ProΒΝΡ του ορού του αίματος με την PCO₂ και το Νa του ορού. Το 58,2% του υπεζωκοτικού διϊδρώματος ήταν καρδιακής αιτιολογίας και το 41,6% άλλης αιτιολογίας. Καρδιακή δύσπνοια είχε το 71,8% των μελετηθέντων και το 89,68% των ασθενών με πνευμονική υπέρταση. Χρόνια πνευμονική καρδία και δύσπνοια είχε το 38% των ασθενών, εξ ων στο 27,3% επικρατούσε η καρδιακή δύσπνοια. Το 14,4% των ασθενών προσήλθε για δύσπνοια λόγω πνευμονικής εμβολής. Το 46,5% των ασθενών με δύσπνοια παρουσίαζε διαστολική δυσλειτουργία της αριστερής κοιλίας. Συμπεραίνουμε, ότι το ΝΤ-ProΒΝΡ του ορού και του υπεζωκοτικού υγρού συμβάλλουν στην διαφορική διάγνωση της δύσπνοιας: α) της καρδιακής ανεπάρκειας, συστολικής και διαστολικής, β) διϊδρώματος και εξιδρώματος, γ) διϊδρώματος καρδιακής και άλλης αιτιολογίας, δ) πνευμονικής υπέρτασης κυρίως καρδιακής προέλευσης, ε) χρόνιας και οξείας πνευμονικής καρδίας. Επίσης συμβάλλει στ) στη διερεύνηση συσχετίσεων με άλλους δείκτες, που πιστοποιούν την παρουσία συνθηκών θρομβογένεσης (D-Dimers CRP), ζ) την ερμηνεία των συσχετίσεων της ASH με μεταβολικούς δείκτες της καρδιακής ανεπάρκειας και η) Τέλος, ουδεμία απεκαλύφθη συσχέτιση με αναπνευστικούς δείκτες, οι οποίοι όμως συσχετίζονται σημαντικά με άλλους, καρδιακούς και βιοχημικούς δείκτες, που δεν περιγράφονται επαρκώς στη βιβλιογραφία.